**Informatīvais ziņojums**

**Par CAEED3 projekta “Saskaņotās darbības energoefektivitātes direktīvas ieviešanai (programma HORIZON 2020)” īstenošanu**

1. **Ievads**

Informatīvais ziņojums sagatavots, lai informētu Ministru kabinetu par Ekonomikas Ministrijas līdzdalību apakšprogrammā 67.06.00 “Eiropas Kopienas iniciatīvas projekti” projektā CAEED3 Nr.101048703 “Saskaņotās darbības energoefektivitātes direktīvas ieviešanai (programma HORIZON 2020)” ietvaros, kuras trešās kārtas (CAEED3) īstenošana ir uzsākta 2021. gada 18. novembrī, un Latvijas ieguvumiem, piedaloties šajā programmā. Latviju šajā programmā pārstāv Ekonomikas Ministrija (turpmāk – EM).

Saskaņā ar Likuma par budžetu un finanšu vadību 24. panta trešo daļu budžeta iestādes var uzņemties valsts budžeta ilgtermiņa saistības, nepārsniedzot saimnieciskā gada valsts budžeta likumā noteiktos valsts budžeta ilgtermiņa saistību maksimāli pieļaujamos apjomus. Ņemot vērā, ka budžeta iestādes var uzņemties papildu valsts budžeta ilgtermiņa saistības vienīgi Eiropas Savienības (turpmāk – ES) politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums, lai EM varētu piedalīties programmas HORIZON 2020 administrēšanā un šīs programmas pasākumu īstenošanā, nepieciešams attiecīgs Ministru kabineta lēmums.

1. **Informācija par EK programmu CAEED3 Nr.101048703 “Saskaņotās darbības energoefektivitātes direktīvas ieviešanai (programma HORIZON 2020)”**

CA EED (Concerted Actions Energy Efficience Directive – Energoefektivitātes direktīvas saskaņotā rīcība) pirmsākumi ir meklējami jau 2008. gadā, kad sākotnēji saskaņotā rīcība (CA) tika uzsākta, lai atbalstītu Energoefektivitātes pakalpojumu direktīvas (ESD) īstenošanu, kas vēlāk kļuva par Energoefektivitātes direktīvu (EED).

CA tika uzsākta visās ES dalībvalstīs, tostarp Norvēģijā, un tā bija uzticams forums, kurā dalībvalstis varēja apmainīties ar pieredzi un sadarboties. Kopš CA izveides, valstis varēja mācīties cita no citas, izvairīties no kļūdām un izmantot citu valstu veiksmīgās pieejas, īstenojot Energoefektivitātes direktīvu.

CA galvenokārt iesaistītas valstu iestādes vai struktūras, kurām uzticēta direktīvas īstenošana.

CA ietvaros veiktais darbs atklāja, ka energoefektivitātes pasākumi visā Eiropā ir atšķirīgi un ka starp dalībvalstīm nepārprotami ir nepieciešama informācijas apmaiņa. Šīs programmas ietvaros pārstāvēto dalībvalstu, tostarp Latvijas, līdzdalība tiek finansēta no organizatoru finanšu līdzekļiem, tādējādi dalībvalstīm netiek uzlikts finansiāls apgrūtinājums. Piešķirtais finansējums nodrošina dalībvalstu pārstāvju ceļojumu un prezentācijas izmaksas informācijas apmaiņas semināros, darba laika apmaksu, pārstāvjiem strādājot savās pamatdarba institūcijās, kā arī darbam nepieciešamā aprīkojuma un materiālu iegādi.

CA EED mērķi:

--) uzlabot un strukturēt informācijas un pieredzes apmaiņu par īstenošanu valstu līmenī, vienlaikus veicinot labas prakses koncepcijas pasākumos, lai uzlabotu un stiprinātu EED īstenošanu dalībvalstīs,

--) veicināt dialogu starp dalībvalstīm par kopīgām pieejām, lai efektīvi īstenotu konkrētas EED daļas,

--) papildināt EED komitejas darbu, palīdzot Eiropas Komisijai.

CA EED struktūra ir sadalīta četrpadsmit ekspertu jomās, kas atspoguļo EED:

1. Energoefektivitātes shēmas un pasākumi: plānošana, uzraudzība un verifikācija un ietaupījumu aprēķini.

2. Publiskās ēkas

3. Publiskie iepirkumi

4. Ilgtermiņa ēku renovācijas stratēģija

5. Mērījumu un rēķinu izrakstīšana un rēķinu izrakstīšanas informācija

6. Pieprasījuma puses resursi

7. Tīkla efektivitāte un transformācijas efektivitāte

8. Energoefektivitātes pakalpojumi un ESKO

9. Energoaudits un pārvaldības sistēmas

10. Energoefektivitātes pakalpojumu sertifikācija, energoauditoru un energopārvaldnieku apmācība un sertifikācija.

11. Energoapgādes efektivitāte, augstas efektivitātes koģenerācija un apkure/dzesēšana.

12. Energoefektivitātes saistību shēmas un alternatīvi pasākumi.

13. Finansējums.

14. Informācija un apmācība.

CA EED ietvaros veiktais darbs ir paredzēts, lai apmierinātu EED īstenotāju organizāciju vajadzības. Lai to paveiktu, saskaņotajai darbībai ir pieejamas vairākas iespējas. Viena no galvenajām darbībām ir plenārsēžu organizēšana; tās ir divu dienu sanāksmes, kas tiek rīkotas visā darbības laikā. Katrā plenārsēdē notiek vairākas paralēlas sesijas, kurās galvenā uzmanība tiek pievērsta vienai no ekspertu jomām vai tēmai, kas aptver dažādas ekspertu jomas. Katrai tēmai tiek izveidota darba grupa, kurā ir ne vairāk kā 3 dalībnieki no dažādām dalībvalstīm un kura ir atbildīga par informācijas vākšanu, diskusiju sagatavošanu par attiecīgo tēmu un galveno secinājumu apkopošanu pēc plenārsesijas.

Pēc sanāksmes ir pieejami vairāki rezultāti, tostarp materiāli, prezentācijas un labas prakses faktu lapas.

CA EED ir elastīga struktūra, un tā ir veidota tā, lai varētu reaģēt uz mērķauditorijas vajadzībām. Papildus plenārsēdēm CA EED organizē tīmekļa seminārus par konkrētiem EED un ar EED saistītiem tematiem, rīko padziļinātus seminārus, ja ir skaidrs pieprasījums pēc detalizētākas informācijas par konkrētu tematu, nodrošina platformu daudzpusējai informācijas apmaiņai.

2018. gada 18. novembrī starp CA EED organizatoriem un dalībvalstīm tika parakstīts jauns sadarbības līgums, kurš paredz energoefektivitātes direktīvas ieviešanas saskaņotu rīcību laika periodam no 2022. gada 1. janvāra līdz 2026.gada 31.decembrim.

Īpaši aktīva Latvijas līdzdalība CA EED darbā uzsākās CA EED otrā sadarbības perioda laikā, kas Latvija paralēli nozīmīgam informatīvajam darbam piedalījās sekojošos darba semināros:

--) 2019. gada martā 4. CA EED seminārā Helsinkos,

--) 2019. gada oktobrī 5. CA EED seminārā Zagrebā,

--) 2020. gada oktobrī 7. CA EED seminārā, kas Covid 19 uzliesmojuma dēļ notika tiešsaistes platformā,

--) 2021. gada martā 8. CA EED seminārā, kas Covid 19 uzliesmojuma dēļ arī notika tiešsaistes platformā,

--) 2021. gada oktobrī 9. CA EED seminārā tiešsaistes platformā,

--) nākamais CA EED3 seminārs ir plānots klātienē 2022. gada novembrī Stokholmā.

Latvijas līdzdalība CA EED darbībā nodrošinās iespēju saņemt informāciju par citu ES valstu veicamajiem pasākumiem direktīvas ieviešanas jomā, kā arī saņemt ekspertu viedokļus un padomus EM darbībai direktīvas nosacījumu ieviešanai.

1. **EK programmas CAEED3 Nr.101048703 “Saskaņotās darbības energoefektivitātes direktīvas ieviešanai (programma HORIZON 2020)” ietvaros pasākumu finansēšana un ilgtermiņa saistības valsts budžetā**

Pirms katra fiskālā gada sākuma EK pieņem finansēšanas lēmumus, kas nosaka gada darba programmu (GDP), un katrai programmai piešķir budžetu. Pamatojoties uz šo lēmumu, ar programmas dalībvalstīm tiek noslēgts Granta līgums par programmas kopīgo darbības plānu. Apstiprināto budžetu katrai dalībvalstij pēc nepieciešamības var arī palielināt vai samazināt noteiktā finansēšanas perioda laikā, bet tikai piešķirtā kopējā budžeta ietvaros.

Programmas CA EED3 īstenošanai piešķirtais finansējums laika periodam no 2022. gada 1. janvāra līdz 2026. gada 31. decembrim ir 4 999 770,50 *euro*. Atbilstoši provizoriskajam plānam Latvijas (EM) iesaistei projekta realizācijā ir piešķirti 65 900 *euro* un šis finansējums tiks ieplānots Ekonomikas ministrijas budžetā attiecīgajā gadā kā ārvalstu finanšu palīdzība iestādes ieņēmumos.

Programmas ietvaros tiek atbalstīti šādi izdevumu veidi:

--) Tiešās izmaksas – darba laika atlīdzība par aktivitātēm projektā, - tā ir NCP (Nacionālā kontaktpersona) un 2 palīgu alga šī projekta realizācijas laikā, kas tiek aprēķināta tikai par darba laiku, kas tiek veltīts projekta aktivitātēm. Saskaņā ar sadarbības līgumu indikatīvā stundas darba algas likme tiek noteikta 40,00 *euro* apmērā, bet realitātē tiek apstiprinātā EM faktiski noteiktā darba algas likme.

--) Citas tiešās izmaksas – komandējuma izdevumi NCP un 2 ekspertiem semināru apmeklējumiem. Latvijai šīs izmaksas ir noteiktas 1200 euro par vienu dalībnieku vienam semināram. Saskaņā ar līgumu katru gadu tiek organizēti 2 klātienes semināri kādā no dalībvalstīm.

--) Netiešās izmaksas – izmaksu summa, kas tiek aprēķināta 25% apmērā no tiešo un citu tiešo izmaksu summas. Šīs izmaksas ir paredzētas dažādu tekošo izdevumu (elektrība darba vietā, kompjūteru noma, kancelejas preces u.t.t.) atlīdzināšanai.

Programmas pasākumu īstenošanai Latvijā papildu nacionālais līdzfinansējums nebūs nepieciešams, jo atlīdzības izdevumus par patērētām stundām darba grupā un ar komandējumiem saistītos izdevumus plānots segt noteikto vienības izmaksu ietvaros no organizatoru (EK) finanšu līdzekļiem.

Ierosinām atļaut Ekonomikas ministrijai uzņemties papildu valsts budžeta ilgtermiņa saistības ministrijas budžeta programmas 67.00.00. "Eiropas Kopienas iniciatīvas projektu un pasākumu īstenošana" apakšprogrammas 67.06.00 “Eiropas Kopienas iniciatīvas projekti” projekta CAEED3 Nr.101048703 “Saskaņotās darbības energoefektivitātes direktīvas ieviešanai (programma HORIZON 2020)” īstenošanai atbilstoši informatīvajā ziņojumā norādītajam apjomam.

Ekonomikas ministre I. Indriksone

Normunds Randars 67013043

Normunds.Randars@em.gov.lv